L 71/6
EL
Επίσημη Εφημερίδα της Ευρωπαϊκής Ένωσης
9.3.2023
(14)
Επιπλέον, η ομοιότητα ως προς το επίπεδο οξύτητας δεν θα μπορούσε να προκαλέσει σύγχυση μεταξύ της ΠΓΕ «Aceto Balsamico di Modena» και της ΠΟΠ «Aceto Balsamico Tradizionale di Modena» ούτε να οδηγήσει σε επίκληση της τελευταίας.
Ακόμη και αν τα προϊόντα που φέρουν αυτές τις δύο ονομασίες έχουν κάποια κοινά χαρακτηριστικά, όπως το επίπεδο οξύτητας, παρασκευάζονται από διαφορετικές πρώτες ύλες και ακολουθούν διαφορετική μέθοδο παραγωγής και, ως εκ τούτου, παραμένουν διακριτά.
(15)
Τέλος, το «Aceto Balsamico di Modena» ΠΓΕ δεν ορίζεται ως ξίδι από οίνο και, ως εκ τούτου, δεν υπόκειται στους κανόνες που ισχύουν για τα ξίδια από οίνο, ιδίως όσον αφορά την ελάχιστη οξύτητα.
(16)
Όσον αφορά τις ενστάσεις σχετικά με την επέκταση του εύρους του μεγέθους φιάλης, η τροποποίηση δεν μπορεί να θεωρηθεί ότι επιβάλλει περιορισμούς στους επιχειρηματίες που ασχολούνται με τη συσκευασία του «Aceto Balsamico di Modena».
Αντιθέτως, με το να επιτρέπονται πρόσθετες χωρητικότητες δοχείων, όπως 0,100 l, 0,150 l, 0,200 l ή 1,5 l μπορεί να θεωρηθεί ότι οι συνθήκες εμφιάλωσης καθίστανται πιο ελεύθερες.
Ο αυξημένος ανταγωνισμός που θα μπορούσε να προκύψει ως πιθανός αντίκτυπος της εμπορίας του «Aceto Balsamico di Modena» σε ευρύτερο φάσμα μεγεθών φιάλης θα είναι ευθυγραμμισμένος με τις θεμελιώδεις αρχές της πολιτικής ανταγωνισμού της ΕΕ και δεν θα πρέπει να θεωρηθεί επιζήμιος για τη φήμη της ΠΓΕ «Aceto Balsamico di Modena».
(17)
Σκοπός των χαρακτηριστικών των δοχείων με χωρητικότητα κάτω των 0,250 λίτρων που περιλαμβάνονται στο σημείο 3.5 του ενιαίου εγγράφου είναι να εξασφαλιστεί ένα ελάχιστο επίπεδο ομοιομορφίας μεταξύ των φιαλών στις οποίες θα πωλείται το προϊόν.
Αυτός ο κανόνας συσκευασίας δεν περιλαμβάνεται στην περιγραφή του προϊόντος, ούτε αναπτύσσεται σε συνάρτηση με την ιδιοτυπία του προϊόντος στο τμήμα του ενιαίου εγγράφου που αφορά τον δεσμό και, ως εκ τούτου, δεν μπορεί να θεωρηθεί ουσιώδες χαρακτηριστικό της παρουσίασης του προϊόντος.
Δεδομένου ότι οι εν λόγω απαιτήσεις καθορίζονται μόνο για νέα δοχεία με χωρητικότητα κάτω των 0,250 λίτρων, η χρήση των οποίων δεν επιτρεπόταν πριν από την παρούσα τροποποίηση, η αμφισβητούμενη αλλαγή δεν θα επηρεάσει αρνητικά επενδύσεις τις οποίες έχουν ήδη πραγματοποιήσει οι εμφιαλωτές του «Aceto Balsamico di Modena» για δοχεία και, κατά συνέπεια, δεν θα προκαλέσει οικονομική ζημία.
(18)
Οι πληροφορίες σχετικά με τον φορέα ελέγχου δεν παρέχονται απευθείας στο ενιαίο έγγραφο, καθώς δεν απαιτείται να παρέχονται σε αυτό σύμφωνα με το παράρτημα I του εκτελεστικού κανονισμού (ΕΕ) αριθ.
668/2014 της Επιτροπής (5).
Ωστόσο, οι εν λόγω πληροφορίες περιλαμβάνονται στις προδιαγραφές προϊόντος, όπως ορίζεται στο άρθρο 7 παράγραφος 1 στοιχείο ζ) του κανονισμού (ΕΕ) αριθ.
1151/2012.
(19)
Αναφορικά με τις αντιρρήσεις των ενιστάμενων ως προς την απαιτούμενη συμμόρφωση με τις παραμέτρους ισοτοπικής αναλογίας, οι εν λόγω παράμετροι έχουν εισαχθεί για την καλύτερη ανίχνευση πιθανής νόθευσης του ξιδιού από οίνο και τη βελτίωση του συστήματος ελέγχου του «Aceto Balsamico di Modena».
Η επαλήθευση της ισοτοπικής αναλογίας πραγματοποιείται, σε κάθε περίπτωση, στο στάδιο της παραγωγής και, ως εκ τούτου, αφορά μόνον τους παραγωγούς του «Aceto Balsamico di Modena».
(20)
Συνεπώς, η τροποποίηση των προδιαγραφών προϊόντος η οποία έχει δημοσιευθεί στην Επίσημη Εφημερίδα της Ευρωπαϊκής Ένωσης και αφορά την ονομασία «Aceto Balsamico di Modena» (ΠΓΕ) πρέπει να εγκριθεί.
(21)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την πολιτική ποιότητας των γεωργικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1 Εγκρίνεται η τροποποίηση των προδιαγραφών προϊόντος η οποία έχει δημοσιευθεί στην Επίσημη Εφημερίδα της Ευρωπαϊκής Ένωσης και αφορά την ονομασία «Aceto Balsamico di Modena» (ΠΓΕ).
(5) Εκτελεστικός κανονισμός (ΕΕ) αριθ.
668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ.
1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).